**Zagrebački energetski tjedan 2014.**

Sa zadovoljstvom Vas obavještavamo da će se, pod pokroviteljstvom Gradonačelnika Grada Zagreba, od **12.-17. svibnja 2014.** u Zagrebu održati peti po redu Zagrebački energetski tjedan koji organizira Gradski ured za energetiku, zaštitu okoliša i održivi razvoj Grada Zagreba.

Kao i svake godine do sada, poruka Zagrebačkog energetskog tjedna je „Razvoj ne želimo zaustaviti, ali onečišćenje možemo!“. Ovogodišnji program uključuje niz međunarodnih konferencija, predavanja i radionica na temu energije i zaštite okoliša, mogućnostima raspolaganja i upravljanja vlastitim prirodnim resursima, posljedicama i borbi protiv globalnog zatopljenja, racionalnom korištenju energije, primjeni mjera energetske učinkovitosti, obnovljivih izvora energije, ekološko prihvatljivih goriva, razvoju i primjeni novih tehnologija, aplikacija na natječaje EU, mogućnostima gospodarskog razvoja i financiranja projekata. Svi događaji tijekom tjedna organizirani su u suradnji s domaćim i međunarodnim partnerima i udruženjima, Ministarstvima Republike Hrvatske, energetskim i razvojnim agencijama, obrazovnim i znanstvenim institucijama, strukovnim udruženjima obrtnika i gospodarstvenika, komorama i udrugama arhitekata, inženjera graditeljstva, strojarstva i elektrotehnike, predstavnicima jedinica lokalne i regionalne samouprave, gospodarskim subjektima, predstavnicima medija, stručnim udrugama i udrugama civilnog društva.

Posebne igraonice i satovi nastave održati će se u svim vrtićima, osnovnim i srednjim školama Grada Zagreba na kojima će se poticati zainteresiranost djece o temama energije i klime putem odgovarajućih predavanja i podjelom prigodnih bojanki, slikovnica, edukativnih igrica i priručnika.

Tradicionalni završetak ovogodišnjeg Zagrebačkog energetskog tjedna obilježit ćemo u **subotu 17. svibnja 2014.** održavanjem **„EE Info dana“ na Trgu bana Josipa Jelačića**na kojem će se predstaviti gospodarski subjekti, znanstvene i obrazovne institucije, poduzetnici, udruge civilnog društva, EKO dječji vrtići i EKO škole Grada Zagreba aktivni u području primjene mjera energetske učinkovitosti, obnovljivih izvora energije, ekološko prihvatljivih goriva i zaštite okoliša.

U programu Zagrebačkog energetskog tjedna posebno ističemo **Međunarodnu konferenciju “Ulaganje u budućnost – održiva energetska rješenja svjetskih gradova“** koja će se održati **15. i 16. svibnja 2014.** u Starogradskoj vijećnici. U radu konferencije sudjelovatće mnogi međunarodni partneri ( Eurocities, Energy Cities, ICLEI, JRC,..) i predstavnici Europske komisije, Njemačkog federalnog ministarstva za ekonomsku suradnju i razvoj, organizacije Sustainable Cities International i predstavnici gradova širom svijeta ( Šangaj, Varšava, Bello Horizonte, Bruxelles, Torino itd.). Također, u radu konferencije sudjelovat će i predstavnici Ministarstava Republike Hrvatske te predstavnici financijskog i poslovnog sektora.

Nadamo se da ćete prepoznati teme od zajedničkog interesa za održivi razvoj naših jedinica lokalne i regionalne samouprave i Republike Hrvatske u cjelini te dolaskom Vas osobno i Vaših suradnika na Zagrebački energetski tjedan poduprijeti poruku sudionika: „Razvoj ne želimo zaustaviti, ali onečišćenje možemo!“.

Informacije o Zagrebačkom energetskom tjednu možete dobiti na web stranici

www. zagreb-energyweek.info

Za sve dodatne informacije o Zagrebačkom energetskom tjednu možete se obratiti Gradskom uredu za energetiku, zaštitu okoliša i održivi razvoj, gđi. Vlatki Šamarinec i gđi. MajiŠunjić, telefoni: 01/6585-004, 6585-029, e-mail: vlatka.samarinec@zagreb.hr, maja.sunjic@zagreb.hr.